Aandele-mening: Dis-Chem - dalk te goedkoop? | Netwerk24
Aandele-mening: Dis-Chem - dalk te goedkoop?
Deur Moxima Gama 24 Julie 2020 05:06
Dis-Chem says during the lockdown, its retail revenue tanked 21% in April.
Met 'n aandeelprys wat die afgelope drie jaar met byna 40% geval het, sit Dis-Chem nou ook met 'n boete van die mededingingskommissie. Dié owerheid het die groep met R1,2 miljoen beboet omdat hy buitensporige pryse vir chirurgiese maskers gevra het en die verhoogde vraag weens die koronavirus-pandemie uitgebuit het. Op 'n ligter noot het die groep in Mei 'n 12%-styging in omset tot R24 miljard vir die volle jaar aangekondig danksy 'n sterk kleinhandelsegment.
Dis-Chem toets algehele laagtepunte.
Met apteke wat noodsaaklike diensverskaffers is, sou 'n mens dink sy aandeelprys sou tydens die pandemie goed vaar. Met sy prys-tot-verdiensteverhouding, wat 'n aanduiding gee van die premie wat die mark op die aandeel se verdienste plaas, op 'n redelike 24,4 en die aandeelprys op 'n laagtepunt, kan 'n herstel in die prys 'n goeie koopgeleentheid wees.
Dis-Chem se aandeelprys verhandel in 'n beertendens wat oor die jare skerp toegeneem het. Hy toets tans die onderste helling van 'n beerkanaal wat binne sy primêre beertendens gevorm het. As hy hier bons, kan dit kopers lok.
'n Beweging bo 2 000c sal 'n positiewe deurbreking van die derde steil beertendens bevestig – 'n geleentheid om aan die aandeel te peusel. Opwaartse potensiaal tot die vlak van 2 350c of die boonste helling van die kanaal kan volg. 'n Positiewe deurbreking van die kanaal sal bo 2 830c bevestig word, wat 'n styging tot 3 090c kan dryf. Dis-Chem sal sy primêre beertendens bo 3 500c verlaat, en die algehele hoogtepunt van 3 995c kan dan weer getoets word.
Vermy dit om met voortdurende afwaartse potensiaal deur die onderste helling van die kanaal of onder 1 670c lank te gaan. Die afwaartse neiging kan verder tot 1 000c daal.